সংবাদ সংস্থা জানাচ্ছে, স্কুল থেকে বাচ্চাদের নিয়ে ফিরছিল একটি বাস। তাতে অন্তত জনা তিরিশ শিশু ছিল। সবাই ইহুদি। বয়স পাঁচ থেকে দশ বছর। অভিযোগ, শহরের উপকণ্ঠে হঠাৎই বাসটিকে আটকায় অন্তত আটজন যুবক। দুদ্দাড় করে উঠে পড়ে বাসে। বাচ্চাদের নামধান জিজ্ঞেস করার পর তারা তাদের মারধর করতে শুরু করে। 'ইহুদিদের পুঁতে ফেল', 'হিটলারের জয় হোক' ইত্যাদি স্লোগান দেয়। পকেট থেকে ধারালো ছুরি বের করে ভয় দেখায়। ইতিমধ্যে চালক নিজের মোবাইল ফোন থেকে মেসেজ করেন পুলিশের হেল্পলাইনে। বাসের ভিতর যখন শিশুদের নিগ্রহ করা হচ্ছে, তখন সেখানে পৌঁছে যায় পুলিশ। পুলিশকে দেখে তারা পালাতে চেষ্টা করে। পাঁচজনকে গ্রেফতার করা হয়েছে। বাকি তিনজন অন্ধকারের সুযোগ নিয়ে গা ঢাকা দেয়।